Fekete péntek volt a tőzsdéken - Napi.hu
Domokos Erika, 2018. augusztus 10. péntek, 18:12
A Budapesti Értéktőzsde részvényindexe 673,73 pontos, 1,83 százalékos csökkenéssel, 36 171,26 ponton zárt pénteken. A részvénypiac forgalma 9,4 milliárd forint volt, a vezető részvények a Magyar Telekom kivételével mérséklődtek az előző napi záráshoz képest - összesített az MTI.
A befektetők körében fokozódott a félelem az Egyesült Államok és Törökország közötti helyzet miatt - mondta Miró József, az Erste Befektetési Zrt. vezető elemzője az M1-en. A török líra tovább gyengült, a piacok fokozatosan lejjebb "csúsztak", a magyar tőzsdeindex is a reggeli nyitáshoz képest nap közben egyre inkább csökkent - tette hozzá az elemző.
A Mol 4 forinttal, 0,14 százalékkal 2766 forintra csökkent, 1,2 milliárd forintos forgalomban.
Az OTP-részvények ára 450 forinttal, 4,21 százalékkal 10 240 forintra esett, forgalmuk 6,0 milliárd forintot tett ki.
A Magyar Telekom árfolyama 2 forinttal, 0,49 százalékkal 408 forintra erősödött, forgalma 131,6 millió forint volt.
A Richter-papírok árfolyama 55 forinttal, 1,06 százalékkal 5140 forintra gyengült, a részvények forgalma 1,8 milliárd forintot ért el.
Nagy indexveszteséggel zárak az európai piacok
Nagy indexcsökkenéssel zártak a főbb európai tőzsdék
Az európai kereskedési idő végén a páneurópai FTSE Eurofirst 300 index 1,15 százalék, a Stoxx 600 index 1,11 százalék, az euróövezeti EuroStoxx50 index 1,95 százalék veszteséget mutatott - írta az MTI.
A nem hivatalos záróadatok szerint a londoni FTSE-100 index 0,94 százalék csökkenéssel fejezte be a pénteki kereskedést, Frankfurtban 2,01 százalékkal csökkent a DAX index, a párizsi CAC-40 index 1,73 százalékkal gyengült. Madridban 1,76 százalékkal, Milánóban 2,54 százalékkal esett a tőzsdeindex.
A Finacial Times szerint különösen a spanyol BBVA, az olasz UniCredit és a francia BNP Paribas bankokat érintheti hátrányosan a líra árfolyamának az esése.
Ez euró gyengült, miután az Európai Központi Bank aggodalmát fejezte ki a líra gyengülésének az európai hitelező bankokra gyakorolt hatása miatt.
Az eurót 0,97 százalékkal jegyezték gyengébben 1,1416 dolláron. Az arany ára 0,13 százalékkal unciánként 1221,50 dollárra emelkedett.
Az olaj ára az amerikai-kínai kereskedelmi ellentétek árcsökkentő hatása ellenére is emelkedett az Irán elleni szankciók következében várható exportcsökkenés miatt. A hetet azonban ezzel együtt is negatív eredménnyel zárja majd az olajár. A WTI ára pénteken 1,32 százalékkal hordónként 67,69 dollárra, a Brent ára 1,12 százalékkal 72,88 dollárra emelkedett.